Hlina, Alojz, poslanec NR SR (2013-06-26):
Vážená pani predsedajúca, vážená pani ministerka, vážení kolegovia, tak jak som avizoval, že kvôli autenticite som si dovolil sa takto ustrojiť. Necítim sa v tom mimoriadne komfortne, nikdy som to nenosil, tak, ale naozaj chcem byť čo najviac autentický. Aj toto je autentické. To je z jednej nemocnice, poprosili ma, aby som nemenoval, z ktorej, aby ste sa im prípadne nepomstili niekto za to, že som, že mi to požičali, čiže nepoviem z ktorej. (Reakcie z pléna.) Nie, z nemocnice, z bratislavskej nemocnice. Konkrétnejší nebudem. Prosím vás pekne, ak sa sekta rozhodne spolu s eštebákmi, že ide okradnúť chorých ľudí a použije na to parlament, že kedy sa to stane? Teraz sa to robí! Čiže teraz sekta v spolupráci s eštebákmi okrádajú chorých ľudí, občanov tejto krajiny a na to, aby sa im to podarilo, si zobrali vás ako parlament a prostredníctvom zákona. Vážení kolegovia, to, čo sa tu robí, nemá obdoby, to nemá nikde obdoby. Ja sa to pokúsim vysvetliť na nejakom príklade, ktorý by sa dal ľahko pochopiť, že čo vlastne stvárate. Čo vy stvárate? Minulý rok, keď tu pani Zvolenská došla prvýkrát s daňou z dividend. Slušné krajiny, pán Švejna to dobre povedal, slušné krajiny majú daň z dividend, to sú slušné krajiny, potom sú lumpenštáty, ktoré to robia nejako ináč. Už cisári pred dvetisíc rokmi, to už, však to je aj v Biblii, že čo je cisárovi, koho je. Prosím vás pekne, my sme jedna z prvých pilotných krajín, ktorá platí dane súkromným firmám. To bolo zavedením zdravotných odvodov do zdravotných poisťovní, ktoré sú u nás z dvoch tretín, alebo z troch, dve sú súkromné. To znamená, my sme prví boli, ktorí sme začali platiť dane súkromným firmám. To je prvé prvenstvo. Dobre. Slušné krajiny povedia, dajte daň z dividend, stanovíme sadzbu a platí sa štátu, a štát povie, čo s tým. My sme zase išli inou cestou. Prosím vás pekne, aby ma niekto nenamietol, že neviem, prečo mi to vadí alebo nevadí. Keď ste sa tak rozhodli, nech to je, ale povedzte mi jeden, ale jeden-jediný logický dôvod, prečo teraz, keď ste jasne avizovali, že ich idete kúpiť, tie zdravotné poisťovne? Rozumiete, teraz si predstavte, kolegovia, jeden prípad, chcete kúpiť susedov pozemok, teraz mu urobíte plot, dáte mu tam vykopať studňu, meliorácie mu spravíte, proste normálne mu zvýšite cenu jeho pozemku, alebo on vám povie, ja vám ho predám, dám si spraviť audit hodnoty a za tú cenu vám to predám. A vy predtým, ako to začnete, chcete od neho kúpiť, mu nainvestujete do toho pozemku, to znamená, zvýšite mu hodnotu. Povedzte mi, prosím vás pekne, kde je tu logika. Vy ste povedali, že chcete kúpiť Union a Dôveru. Ja toto nekomentujem, to rozhodnutie, ale povedali ste, že to chcete robiť – a zvyšujete im hodnotu. Zavedením, to, čo minulý rok ste tu doniesli, a to, čo ste tu teraz retroaktívne doniesli, ja som sa rozprával s jednou z najvýznamnejších audítorských firiem na svete, ako existuje, s jej pobočkou, poprosili ma, že aby som nemenoval, že aká sú. Pýtal som sa ich jednu jednoduchú vec, kolegovia, počúvajte. Keď zavediete niečo, daň z dividend, to znamená, to sú nejaké predpokladané výnosy v určitých účtovných obdobiach. A som sa ich pýtal, prosím vás, tieto predpokladané výnosy v budúcich účtovných obdobiach zvyšujú hodnotu, zvyšujú hodnotu tej firmy? Samozrejme, samozrejme. Oni dokonca, keby tí audítori toto nezahrnuli pri bilancii hodnoty tej firmy, tak oni porušujú zákon. Čiže čo vy robíte? Jak to mám ináč povedať? Minulý rok som hovoril to isté, možno menej zrozumiteľne. Oni tieto ustanovenia o dividendách musia zahrnúť do hodnoty spoločnosti, lebo to je predpokladaný budúci výnos, v nejakom objeme. Čiže musí to byť v bilančnej, na bilančnej strane ako plusová záležitosť. Prosím vás pekne, povedzte mi, ktorý hlupák, ktorý hlupák urobí to, že umelo zvýši niekomu hodnotu niečoho, čo chce neskôr kúpiť. Povedzte mi, kto? Má to logiku? Štát by mal v tejto chvíli, keď povedal, že to chce robiť, mal by znižovať, ak by teda chcel byť ofenzívny, mal by znižovať hodnotu zdravotných poisťovní. Možno tým, že by sa poistenci štátu prepoistili do štátnej, však ale to neurobíte, neurobíte, že znížite počet, že znížite hodnotu. Práve naopak, vy zvýšite hodnotu zdravotných poisťovní, to je lúpež, vážení, veď to je lúpež. Pani ministerka, prijatím tohto zákona, potom vy to kúpite, potom tam bude niekde bilančná hodnota, tam v nejakej tej kolónke sa objaví ten predpokladaný budúci výnos a kde sa vyčísli hodnota, že preto, kvôli tomu o 50 alebo o 100 miliónov eur musíte drahšie kúpiť tie poisťovne, prosím vás pekne, čo potom urobíte? Vzdáte sa? Ja neviem, kde je ženská basa, myslím, že v Trnave, prosím vás pekne, pôjdete tam? Pôjdete tam? Prosím vás, ja nechápem (Reakcia z pléna.), ale, kolegovia, prosím vás, to, čo tu stvárate, je lúpež, tak dovoľte mi tento slovník. Ale však tu je zodpovedná, však je ministerka, nie? Tak hovorme o zodpovednosti. O čom hovoríte? Však robíte s peniazmi ľudí tejto krajiny, prosím vás. Na záchodoch neumývajú týždeň záchody, sú tam stafylokoky, neviem, čo všetko, a tuná idete niekomu, bývalým eštebákom o 100 miliónov euro dať viac ustanovením zákona, ktoré tu účelovo donesiete, účelovo. Prosím vás, oni vypočítali, že to minulý rok nestačilo. Zistili, že na to, aby to audítori dali v tej vyššej hodnote, ktorú chcú, tak ju poslali sem ešte raz. Povedali jej, že ešte tam musíš vniesť aj ten rok 2011, 2012, vtedy nám to skočí na tú sumu, ktorú chceme. O tom to je. Prosím vás pekne, tí ľudia v tých čakárňach sedia na stoličkách a vy o čom tu rozprávate? Áno, keď sa to objaví v tej audítorskej uzávierke, že to kúpite za peniaze týchto ľudí tejto krajiny, a pritom v tých nemocniciach to je, pôjde do tej ženskej basy alebo nepôjde? Budete to po nej chcieť? Nebudete. Nanajvýš možno pomýlili sme sa, ale ani to nebude v tejto krajine. Všetko prejde, vážení. Čo ste to? Ako viac, ako silnejšie, povedzte mi, kde je logika? Kde je logika, že zvyšujete cenu niečoho, čo chcete kúpiť? Zodpovedzte mi. Pán Kondrót, Kondrót rozumie všetkému. Prosím vás pekne, nájdite mi jeden rozumný dôvod, prečo to je tak. Prečo? Prosím vás pekne, ak máte pocit, že je to dôležité, dať tam tie, daň zdravotných, tak počkajte! Kolegovia, prosím vás, keď počúvate na rozumné argumenty, keď máte pocit, že je to dôležité, tak počkajte! Kúpte Union, kúpte Dôveru a potom tej štátnej dajte tie peniaze, potom to prijmite! Prečo to, prečo nepočkáte s tým, keď ich kúpite? A ešte by ste neverili jednu vec, vážení kolegovia, čo je pravdou, čo je pravdou. (Zaznievanie gongu.) V absolútnom vyjadrení, v absolútnom vyjadrení tie peniaze nie sú až taký veľký príjem, že by to tak tie pokladne plnili. Čiže viete, že v čom vidíte tú pohnútku, prečo to robia? To nie je, že prijatím tohto zákona sa zrazu rozpočty zdravotných poisťovní naplnia. Nenaplnia, lebo nie je to tak účinné, ako si niekto myslel. Ale prečo to dávajú? Len a len kvôli tomu, že v tej audítorskej uzávierke sa to objaví ako zvýšená hodnota firmy. Je to tak. Robil som, čo som mohol.